CELEX: 32010D0608(01)
Language: bg
Date: 2009-12-17 00:00:00
Title: Решение № А3 от 17 декември 2009 година относно сумирането на завършени непрекъснати периоди на командироване съгласно Регламент (ЕИО) № 1408/71 на Съвета и Регламент (ЕО) № 883/2004 на Европейския парламент и на Съвета  (Текст от значение за ЕИП )и за Споразумението между ЕО и Швейцария

8.6.2010   
            
            
               BG
            
            
               Официален вестник на Европейския съюз
            
            
               C 149/3
            
         РЕШЕНИЕ № А3
   от 17 декември 2009 година
   относно сумирането на завършени непрекъснати периоди на командироване съгласно Регламент (ЕИО) № 1408/71 на Съвета и Регламент (ЕО) № 883/2004 на Европейския парламент и на Съвета
   (текст от значение за ЕИП и за Споразумението между ЕО и Швейцария)
   2010/C 149/04
   АДМИНИСТРАТИВНАТА КОМИСИЯ ЗА КООРДИНАЦИЯ НА СИСТЕМИТЕ ЗА СОЦИАЛНА СИГУРНОСТ,
   като взе предвид член 72, буква а) от Регламент (ЕО) № 883/2004 на Европейския парламент и на Съвета от 29 април 2004 г. за координация на системите за социална сигурност (1), съгласно който Административната комисия е натоварена с разглеждането на всички административни въпроси и въпросите, свързани с тълкуването, произтичащи от разпоредбите на Регламент (ЕО) № 883/2004 и Регламент (ЕО) № 987/2009 на Европейския парламент и на Съвета (2),
   като взе предвид член 12 от Регламент (ЕО) № 883/2004,
   като взе предвид членове 5 и 14—21 от Регламент (ЕО) № 987/2009,
   като има предвид, че:
   
               (1)
            
            
               За целите на настоящото решение „командироване“ означава всеки завършен период, през който заети или самостоятелно заети лица извършват дейност в дадена държава-членка, която е различна от компетентната държава-членка, в съответствие с разпоредбите на член 14, параграф 1, член 14а, параграф 1, член 14б, параграф 1 или член 14б, параграф 2 от Регламент (ЕИО) № 1408/71 на Съвета (3) и член 12, параграф 1 или член 12, параграф 2 от Регламент (ЕО) № 883/2004.
            
         
               (2)
            
            
               С разпоредбите на член 12 от Регламент (ЕО) № 883/2004, в които се предвижда изключение от общото правило, установено в член 11, параграф 3, буква а) от посочения регламент, се цели улесняване на свободното предоставяне на услуги в полза на работодателите, които командироват работници в държави-членки, различни от тези, в които те са установени, както и на свободното движение на работници в други държави-членки. С посочените разпоредби се цели и преодоляване на препятствията, които вероятно биха могли да попречат на свободното движение на работници, както и насърчаване на икономическата взаимообвързаност, като се избягват административните усложнения, особено за работниците и предприятията.
            
         
               (3)
            
            
               Решаващи за прилагането на член 12, параграф 1 от посочения регламент са условията за наличие на пряка връзка между работодателя и работника, нает от него, и за наличие на връзки между работодателя и държавата-членка, в която той е установен. Решаващо за прилагането на член 12, параграф 2 от посочения регламент е условието за обичайно извършване на значителна подобна дейност в държавата-членка, в която лицето е установено.
            
         
               (4)
            
            
               Съгласно Регламент (ЕИО) № 1408/71 очакваната продължителност на командироването не може да превишава 12 месеца с възможност за удължаване на този период поради непредвидими обстоятелства с не повече от 12 допълнителни месеца. Съгласно Регламент (ЕО) № 883/2004 очакваната продължителност на командироването не може да превишава общо 24 месеца.
            
         
               (5)
            
            
               При всяко удължаване на непрекъснатия период на командироване, което води до превишаване на максималната продължителност, предвидена в регламентите, се изисква съгласие в съответствие с член 17 от Регламент (ЕИО) № 1408/71 или член 16 от Регламент (ЕО) № 883/2004.
            
         
               (6)
            
            
               Регламент (ЕО) № 883/2004 не съдържа изрична преходна разпоредба относно сумирането на периодите на командироване, завършени съгласно регламенти (ЕИО) № 1408/71 и (ЕО) № 883/2004. Намерението на законодателя е било максималната възможна очаквана продължителност на командироването да се удължи от 12 месеца на 24 месеца. Процедурите и другите условия за командироване не са претърпели значителни изменения.
            
         
               (7)
            
            
               С оглед на правната приемственост между старите и новите регламенти и с оглед на еднообразното прилагане на правилата за командироването по време на преходния период между регламенти (ЕИО) № 1408/71 и (ЕО) № 883/2004,
               като предприе действия в съответствие с условията, заложени в член 71, параграф 2 от Регламент (ЕО) № 883/2004,
            
         РЕШИ:
   
               1.
            
            
               Всички периоди на командироване, завършени съгласно Регламент (ЕИО) № 1408/71, се вземат предвид при изчисляването на непрекъснатия период на командироване, към който се прилага Регламент (ЕО) № 883/2004, а целият непрекъснат период на командироване, завършен по силата и на двата регламента, не може да превишава 24 месеца.
            
         
               2.
            
            
               Настоящото решение се публикува в Официален вестник на Европейския съюз. То се прилага от датата на влизане в сила на Регламент (ЕО) № 987/2009.
            
         
      
         
            Председател на Административната комисия
         
         Lena MALMBERG
      
   
   
      (1)  ОВ L 166, 30.4.2004 г., стр. 1.
   
      (2)  ОВ L 284, 30.10.2009 г., стр. 1.
   
      (3)  ОВ L 149, 5.7.1971 г., стр. 2.